作者：李昴英
词牌/韵律：沁园春

paragraphs: 才到中年，节物浑闲，赏心顿轻。
据随分东风，瓶簪柳雪，应时灯夜，棚缀莲星。
自一家春，也三杯酒，巧茧堆香笑语声。
又何须，听那西楼弦管，南陌箫笙。
平生。
黄卷青灯。
肯珠翠奢华八尺檠。
欲趁队闲嬉，雕鞍宝马，回头猛忆，破案囊萤。
邻曲渔歌，庭除鹤舞，尘外冰轮彻骨清。
人闲处，这炯然方寸，一点长明。